Comencen les Festes Majors 2024
08 de juliol de 2024

La localitat de l'Eliana ha celebrat durant aquest passat cap de setmana els seus primers dies de Festes Majors que van arrancar divendres 5, després de la victòria d'Espanya en els quarts de final, amb el tradicional pregó i el llançament del tro d’avís que va reunir al balcó de l'Ajuntament als màxims representants de 2024: el clavari major de la Mare de Déu del Carmen, Salvador Llisart; la clavariessa major de la Puríssima, Carmen Compte; i el clavari major del Crist del Consol, José Reinal. L'alcalde, Salva Torrent, es va dirigir a les diferents clavaries per a desitjar-los uns feliços dies en convivència i a eixir al carrer per a 'fer poble'.

La nit de paelles va congregar a desenes de grups d'amics i familiars per a compartir un total de 1.300 racions que es van cuinar en més de 110 paelles valencianes diferents. A continuació, el Grup Seven Crashers va omplir per complet la Plaça d'Europa i va donar per inaugurades les nit de revetla en el municipi.

El programa va continuar dissabte amb la primera Trobada de Muixerangues, que va comptar amb la participació de les Muixerangues la Colla de Cullera i la Jove Muixeranga de València. Ja entrada la nit, va ser el torn del primer acte pirotècnic amb el Gran Correfoc de la mà de la colla de dimonis coeters de l'Associació Cultural la Penya del Cohet Bufat de l'Eliana, que va fer gaudir a grans i menuts. La nit va tancar amb la revetla amenitzada per l'orquestra La Tribu.

Diumenge va tindre lloc el gran concert de Festes Majors de la Unió Musical de l'Eliana, que amb el lema ‘Nit de ball a l'Eliana’,  la Banda Simfònica va interpretar grans èxits, en els quals no van faltar cantants i ballarins.

Els actes continuaran aquesta setmana amb la nit de cors, els concerts de les diferents agrupacions de l'UME, el tradicional sopar de la solidaritat amb l'actuació d'artistes locals, la jovefest amb tribut a Estopa inclòs, la gran cordà i la festivitat de la Puríssima.